Sulík, Richard, podpredseda vlády a minister hospodárstva SR (2021-10-26):
Ďakujem pekne. Tak predtým, ako dôjdem k tomu, čo chcem povedať, pán Takáč, ešte na vás jedna reakcia. Hovoríte tu, že zatiaľ čo ľudia nemajú na energie, ja tu riešim svoj ranč. Veď vy ho riešite, vy tu máte za potreby vkuse to tu omieľať dokopy, ja som tam nebol dva roky. Ja môj ranč budem riešiť, keď budem na dôchodku, to je o 12 rokov alebo 13. Vy tu riešite vkuse, tu okolo toho robíte veľké tanečky. Nie ja. To po prvé. Po druhé. Hovorili ste teda, že už rokujem, neviem s kým, aby sme dopredali zvyšok Slovenských elektrární. Veď bol to váš pán predseda, ktorý mal možnosť v 2015 uplatniť predkupné právo, neuplatnil ho. Na Slovenské elektrárne. Takisto keď sa predával ten zahraničný 49-percentný podiel v Stredoslovenskej energetike, tak nezasiahol do toho váš predseda. A do tretice, keď sa SPP predávalo, SPP bola tak brutálna zlodejina, len to ani sa nebudem snažiť vám to tu vysvetliť, a tam rovnako nevstúpil do toho Robert Fico, neuplatnil si žiadne predkupné nič. Trikrát, trikrát mohol a trikrát získal pre štát nulu. Trikrát nula je nula. Ja som teda, ja som bol konfrontovaný s jednou možnosťou a som pre štát získal 35 mil. Ja teda mám veľkú akože vieru, v podstate tak aj dúfam, že podpredseda SMER-u nie je také tupelo, aby toto tu myslelo vážne, čo ste tu narozprával. To, že vyťahujete Plačkovú a Kočnera a všetky tie omáčky, to tu budeme počuť ešte Blaha, Richter, Sa... No tak ešte asi päťkrát. To je v poriadku, dokola, však čo budete iné vyťahovať ako pozemok OLO, čo je 15 rokov dozadu. Nemáte čo iné vytiahnuť. Vyťahujte si. Ale to, čo ste narozprávali k energetike, to je taká znôška nezmyslov, to normálne, že mŕtvy sa v hrobe otočí z tohto. Ako chcem fakt veriť, že také tupelo nie ste, aby ste to mysleli vážne. No a teraz dôjdem k tomu, čo som chcel povedať, pre tých, ktorých by to mohlo zaujímať, to sú tie svetové ceny. Ako sa tvorí tá regulovaná cena pre domácnosti. V elektrike sa na budúci rok, na rok 2022, tvorí cena z priemeru trhovej ceny za prvých 6 mesiacov tohto roku. To je tu, vidíte? (Rečník ukazuje materiál.) Cena bola vtedy nízka. Preto domácnosti nie sú náš najväčší problém na budúci rok, lebo tá regulovaná cena vychádza z tejto nízkej ceny. Pri plyne je to veľmi podobné. Tam to trvá, tam je tá, tá množina mesiacov 12. Tam sa to z posledných 12 mesiacov vyratúva, ale aj to bolo nízke, to je toto tu. (Rečník ukazuje materiál.) Preto dnes sme v situácii, že napríklad v prípade ceny plynu len bude pokračovať bežný cenový vývoj. Anomália bola tento rok, kedy sme to korektne znížili a dali ďalej ľuďom. Keď porovnáme cenu plynu s príjmami, tak zistíte, že domácnosti dajú v budúcom roku menej na plyn zo svojich príjmov, menšiu časť svojich príjmov, ako dali minulý rok. To je dôležité vedieť. Preto až taký veľký problém, to chápem, že vy to teda nejak nafukujete a zveličujete, ale domácnosti nebudú problém v roku 2022. Budú problém v roku 2023. Lebo potom vstúpi do výpočtu, do výpočtu potom stúpia tie vysoké ceny, ktoré budeme mať pravdepodobne budúci rok na jar. Tam budeme musieť konať, tam budeme musieť zasiahnuť a pripravujeme sa na to už teraz, a síce začínam rokovania s ostatnými spoločníkmi v Slovenských elektrárňach, aby sme vyčlenili časť elektriny, ktorú v roku 2023 vyrobia pre domácnosti, a mali sme, dosiahli sme model opt and gap. To znamená, že budeme mať opciu na kúpenie prúdu potrebného pre domácnosti po nejakú stropovú cenu. Toto je veľmi dôležité, v tomto má ENEL skúsenosti napríklad aj z Talianska, dúfam, že sa toto podarí. Toto potrebujeme spraviť pre domácnosti. Ten v roku 2023. V roku 2022 potrebujeme pre firmy nájsť riešenia. Jedno je už spomínaná TPS-ka, ktorá bude klesať, dnes to bolo predstavené, ja som to už dnes aj hovoril, pán Fico, len ste neboli v sále. Ste sa pýtali, že prečo keď som v nedeľu v diskusii s pánom Kamenickým oznámil, že to bude zverejnené včera, okej, tak kvôli tripartite, ale bolo to zverejnené dnes ráno, ale 3 alternatívy. Toto je jedna z nich. V závislosti od odobratého množstva rastie zľava, to znamená, klesá hodnota TPS-ky, ktorú ste nám vy zo SMER-u zanechali takú vysokú. Toto je to, čo pomôže priemyselným podnikom preto, aby prežili, aby sa nedostali do strát alebo aby tu ostali. A to keď sa stane, tak potom by sme mohli mať takú malú nádej, že sa podarí nejak touto krízou dostať. Takže toľkoto odo mňa na teraz, nech sa páči, pán Blaha, floor is yours. Dúfam, že chápete, že v rámci duševnej hygieny ja si to odpustím, ale som tu, som tu a poďte, nech sa páči, kľudne, normálne sa poďte vyblázniť, jak to vy zvyknete, tak nech sa páči.